HU Az Európai Unió Hivatalos Lapja C 223/7

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 223/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„VARAŽDINSKO ZELJE”

EU-szám: HR-PDO-0005-01132-2013.6.25.

OEM ( X ) OFJ ( )

1. Elnevezés

„Varaždinsko zelje”

2. Tagállam vagy harmadik ország

Horvátország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Varaždinsko zelje” a varaždini káposzta (Brassica oleracea var. capitata f. alba) őshonos formában megőrzött fajtájából származó zöldség. A káposztafej lapos, a levelek – a termesztési feltételektől függően – a felső részen tömötten, az alsó részen valamivel lazábban helyezkednek el. A levelek szorosan, a felület több mint kétharmadát beborítva fedik a káposztafejet. Ha a káposzta megérett és betakarítható, a külső levelek szélei általában elkezdenek felfelé kunkorodni. A levéllemezek vékonyak, erezetük erőteljes. A levéllemez főere, különösen a külső levelek esetében, vastag tővel rendelkezik. A levelek széle folytonos, nincs benne törés. A levelek színe világos olajzöld. A káposztát erős jegyekkel rendelkező keserű íz jellemzi, illatát pedig a friss káposzta csípős jegyei uralják. Szárazanyag-tartalma legalább 8 %, cukortartalma legalább 40 g/kg. Az érett káposztafej belső levelei sárgásfehérek. A káposzta torzsája különösen hosszú, és akár a káposztafej magasságának kétharmadát is kiteheti. A torzsa tulajdonképpen egy megrövidült szártagokkal rendelkező szár, amelyen a káposztafej a rügy. A „Varaždinsko zelje” gyökere nagyon erős, a szára pedig meglehetősen erőteljes. Habár kései káposztafajta, amely jól tűri a hideget, tavaszi káposztaként is termeszthető. A „Varaždinsko zelje” káposztát jellegzetes formájának és rugalmas leveleinek köszönhetően hagyományosan házi készítésű, helyi specialitások készítésére használják.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A „Varaždinsko zelje” termesztése a magról nevelt növénytől a betakarításig a 4. pontban meghatározott földrajzi területen történik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

A „Varaždinsko zelje” termesztése szigorúan csak Varaždin megye közigazgatási határain belül történhet. Varaždin megye természetes határa északon a Dráva folyó. A földrajzi terület a következő városokat és községeket foglalja magában: Varaždin, Ivanec, Ludbreg, Novi Marof, Lepoglava, Varaždinske Toplice, Bednja, Beretinec, Breznica, Breznički Hum, Cestica, Donja Voća, Martijanec, Gornji Kneginec, Jalžabet, Klenovnik, Ljubeščica, Mali Bukovec, Maruševec, Petrijanec, Sračinec, Sveti Đurđ, Sveti Ilija, Trnovec Bartolovečki, Veliki Bukovec, Vidovec, Vinica és Visoko.

5. Kapcsolat a földrajzi területtel

5.1. A földrajzi terület sajátosságai

Természeti tényezők:

A Köppen-féle éghajlati osztályozás szerint Varaždin megyét meleg mérsékelt és hideg mérsékelt éghajlat jellemzi.

Több éven keresztül végeztek időjárási méréseket a „Varaždinsko zelje” káposzta szabadban történő termesztési periódusával megegyező, június és október közötti időszakban, és e mérések szerint ekkor az átlaghőmérséklet 14,9–20,1 °C, a relatív páratartalom 78,3–85 % között alakul.

A havi átlagos csapadékmennyiség 73–100 mm. 90 mm feletti átlagos csapadékmennyiséggel a három nyári hónap (június-augusztus) az év legcsapadékosabb időszaka, ekkor hullik az éves csapadékmennyiség megközelítőleg egyharmada. Az éves csapadékmennyiség kb. 60 %-a a tenyészidőszakban (április-szeptember) hullik.

A tél Varaždin megyében esetenként hideg és hómentes lehet, a legalacsonyabb napi hőmérséklet pedig –10 °C alá csökkenhet.

A „Varaždinsko zelje” termesztése a Drávához kötődik. A „Varaždinsko zelje” termesztésére legmegfelelőbb területek a Dráva-medence síkságai és lankái. A folyók és patakok szabdalta kisebb völgyek is alkalmasak káposztatermesztésre.

A különböző geológiai és kőzettani jellemzők különböző talajösszetételeket eredményeznek a Dráva-menti síkságon. A Dráva-medence talajainak többsége a P-1 talajosztályba sorolható. Idetartozik a barna, savas, eutrikus, kavicsos talaj és az agyagos-löszös, homokos váztalaj, amelynek alapját a Dráva-menti pleisztocén-holocén üledékes kőzet képzi.

Az emberi tényező:

A „Varaždinsko zelje” szempontjából a földrajzi terület viszonyaihoz alkalmazkodó termesztési módszerek is meghatározóak: a káposztát kistermelők termesztik szétaprózott, kisméretű földterületeken. A „Varaždinsko zelje” termesztésének elengedhetetlen eleme a helyi termelők szakértelme, különösen a betakarítás tekintetében. Több nemzedéket átfogó családok vesznek részt a káposztaszüretben, így adva tovább a kézzel történő szüreteléshez szükséges tapasztalatot és tudást. A betakarítás során jelentős szerephez jut a szüretelők tapasztalata és szaktudása: ez alapján tudják megítélni, mely káposztafejek vannak szüretelhető, érett állapotban. A szüretelők szemrevételezéssel és tapintással választják ki azokat a káposztafejeket, amelyek elérték a megfelelő érettségi szintet. A kézi betakarítással nagyobb mértékben biztosítható a termés védelme, és elkerülhetőek a gépi betakarítás által okozott károsodások. A „Varaždinsko zelje” termelői a sajátos, helyi körülményekhez kötődő, sok évnyi termesztési tapasztalat révén olyan terméket hoztak létre, amelyet egyedi jellemzői különlegessé tesznek (Naše pravice, 1905).

5.2. A termék sajátosságai:

A „Varaždinsko zelje” kései káposztafajta, amely jól tűri a hideget. A „Varaždinsko zelje” káposztát érett állapotában a következő sajátos morfológiai tulajdonságok jellemzik, amelyek megkülönböztetik más káposztafajtáktól: a levelek színe és erőteljes erezettsége mellett a nem túl nagy méretű, rendkívül tömör, kemény káposztafej jellegzetes és lapított alakja, 1–3 kg közötti tömege, valamint hogy a külső levelek szélei felfelé kunkorodnak. A „Varaždinsko zelje” levele olyan vékony, hogy ha a tenyerünkre helyezünk egyet, áttetszenek rajta az ujjhegyeink; a levél ugyanakkor hajlékony és ellenálló. A levelek színe világos olajzöld. A káposztát erős jegyekkel rendelkező keserű íz jellemzi, illatát pedig a friss káposzta csípős jegyei uralják.

Számos tanulmány igazolta, hogy a „Varaždinsko zelje” más káposztafajtákkal összehasonlítva számos jellegzetes, kedvező tulajdonsággal büszkélkedhet. Ilyen a magas szárazanyag-tartalom és a különlegesen magas cukortartalom (F. Vešnik, Utjecaj sorte na kvalitetu kiselog kupusa, in: Poljoprivredna znanstvena smotra, 1969).

A technológiai érettség állapotában lévő káposztalevél kivonatának elemzése során ez a káposztafajta mutatta a legmagasabb antioxidációs tevékenységet. A technológiai érettség állapotában a „Varaždinsko zelje” teljes fenoltartalma 0,94–1,03 mg/ml GAE, teljes flavonoidtartalma pedig 0,15–0,25 mg/ml CE. A növények teljes fenoltartalma és teljes flavonoidtartalma genetikai tulajdonságaiktól (nemzetség, faj, fajta), valamint a környezeti és termesztési feltételektől függ, és összefüggésben áll az antioxidációs hatással (D. Šamec et al., Antioxidant potency of white [Brassica oleracea L. var. capitata] and Chinese [Brassica rapa L. var. pekinensis (Lour.)] cabbage: The influence of development stage, cultivar choice and seed selection [A fehér fejes káposzta és a kínai kel antioxidációs potenciálja: A növekedési fázis, a választott fajta és magok szelekciójának hatása], in: Scientia Horticulturae, 2011).

A „Varaždinsko zelje” egyik előnye a szabadföldi termesztésre való alkalmasság. A „Varaždinsko zelje” káposztát alacsony hőmérséklettel szembeni ellenálló képességének köszönhetően késő őszig a termőföldön lehet hagyni, így nincs szükség külön tárolásra. Ez lehetővé teszi a szárazanyag- és cukortartalom folyamatos növekedését a káposzta éréséig és betakarításáig. A „Varaždinsko zelje” sajátos – az őshonos formában megőrzött fajtából származó vetőmagtól a végső termékig a teljes folyamatot átfogó –, zárt termelési rendszere további biztosítékot jelent az eredet vonatkozásában.

5.3. A földrajzi származás és adott esetben a termék egy adott minősége, hírneve vagy egyéb jellemzője közötti ok-okozati viszony

A „Varaždinsko zelje” magas szárazanyag-tartalma és különösen magas cukortartalma a termesztési módszernek köszönhető, tehát annak, hogy a káposztát – kihasználva alacsony hőmérséklettel szembeni ellenálló képességét – késő őszig a termőföldön hagyják. Kutatások igazolták, hogy a „Varaždinsko zelje” fenoltartalmának és flavonoidtartalmának magas szintje a genetikai tulajdonságok mellett a környezeti és termesztési feltételeknek is köszönhető.

A meghatározott földrajzi területen a termesztési időszakra jellemző átlagos havi nappali középhőmérséklet és a csapadékeloszlás ideális feltételeket teremtenek a kereskedelmi mennyiségben csak ezen a területen termelt „Varaždinsko zelje” termesztéséhez. A meghatározott földrajzi terület hideg, hómentes telein az ősszel felszántott talaj megfagy. Ez a laza talajszerkezet kialakulása mellett a kártevő-populációk visszaszorításához is hozzájárul, aminek következtében a növények nagyon egészségesek lesznek.

Az alacsonyan fekvő Dráva-medence alapvető szerepet játszik a káposztatermesztésben, mivel lehetővé teszi a termőhelyek egyenletes vízellátását. A vízfolyások mellett a talajvíz magas szintje további vízellátást biztosít a „Varaždinsko zelje” termőterületein. A földrajzi terület meghatározó talajtípusa a barna, savas, eutrikus, agyagos talaj, amely kedvez a zöldségfélék, különösen a káposzta termesztésének. Ezt a kedvező körülményt tovább erősíti a káposztatermesztés évszázados hagyománya a meghatározott földrajzi területen.

Az éghajlati és talajtani viszonyokon kívül olyan tényezők is hozzájárulnak a termék sajátos jellegéhez, mint például a helyi termelők által szájhagyomány útján nemzedékről nemzedékre továbbadott tudás, amely a „Varaždinsko zelje” termesztésére használt, őshonos formában megőrzött fajta továbbvitelét szolgálja. A kézi betakarítással kapcsolatos készségek, a káposztafej betakarításra alkalmas érettségi szintjének megállapítása és a termesztésre, illetve a kézi betakarításra vonatkozó szaktudás továbbadása biztosítja, hogy a termelők új nemzedékei is a hagyományos módon folytathassák a „Varaždinsko zelje” termesztését. A kézi betakarítás egyben a válogatás folyamatának a földeken lezajló nélkülözhetetlen lépése is, és garantálja a „Varaždinsko zelje” állandó minőségét.

A „Varaždinsko zelje” hajlékony és vékony leveleinek, valamint erős jegyekkel rendelkező, keserű ízének köszönhetően a hagyományos, helyi fogások nélkülözhetetlen alapanyaga.

Eredetét és fontos szerepét igazolja Vidovec község címere is, amelyen egy „Varaždinsko zelje” káposzta ábrázolása látható.

Hivatkozás a termékleírás közzétételére

(e rendelet 6. cikke (1) bekezdésének második albekezdése (2))

http://www.mps.hr/UserDocsImages/HRANA/VZ%20ZELJE/Izmijenjena%20Specifikacija%20proizvoda.pdf

(1) HL L 343., 2012.12.14., 1. o.

(2) Lásd az 1. lábjegyzetet.